1 INTRODUCERE

În următoarele luni ale pandemiei de COVID-19 va fi nevoie să se asigure un echilibru atent. Virusul continuă să fie o amenințare globală majoră. Cetățenii și sistemele de sănătate din UE rămân sub presiune, iar variantele nou-apărute provoacă noi cazuri. În același timp, există motive pentru a anticipa o reducere substanțială a prevalenței virusului, prefigurând posibilitatea eliminării restricțiilor care afectează atât cetățenii, cât și economia. Prezenta comunicare trasează calea de urmat pentru o politică echilibrată și o abordare comună la nivelul UE, subliniind ceea ce trebuie să facem pentru a devansa momentul în care ne putem relua modul de viață european, dar în condiții de siguranță și sustenabilitate, având control asupra virusului.

Pentru a ține sub control pandemia de COVID-19 a fost nevoie de o serie de restricții fără precedent. Aceste restricții continuă să aibă un cost ridicat și din ce în ce mai mare pentru persoane fizice, familii, comunități și întreprinderi. Având în vedere riscul reprezentat de variantele nou-apărute, unele state membre au extins sau au impus noi restricții, cauzând perturbări în viața cetățenilor și asupra lanțurilor de aprovizionare. În cadrul pieței unice trebuie create condiții pentru a permite o redeschidere coordonată și în condiții de siguranță, în așa fel încât cetățenii să se poată bucura pe deplin de drepturile lor, iar activitatea economică și socială să poată fi reluată. Se vor crea astfel fundamentele unei sănătăți publice solide, pe baza cărora să putem lansa redresarea de care au nevoie atât de mult cetățenii și întreprinderile.

Cetățenii UE au motive întemeiate să se aștepte la îmbunătățirea situației, mai presus de toate, datorită vaccinării. Vaccinarea este principalul nostru mijloc de combatere a virusului și există deja dovezi clare potrivit cărora grupurile de populație care au fost vaccinate au niveluri semnificative de protecție împotriva bolii. Investițiile realizate de UE și de statele membre în 2020 în dezvoltarea și producerea vaccinurilor, precum și etapele aflate în derulare pentru a accelera producția de vaccinuri și aprovizionarea cu acestea în UE dau roade: toate statele membre vor înregistra de acum înainte o creștere a ofertei de vaccinuri, preconizându-se că în al doilea trimestru al anului 2021 vor fi disponibile 300 de milioane de doze din vaccinurile autorizate în prezent. Administrarea rapidă și eficace a acestor vaccinuri de către statele membre va fi un factor-cheie pentru reducerea numărului de cazuri noi și, astfel, pentru determinarea momentului și a modului în care pot fi ridicate restricțiile. În același timp, igiena și distanțarea fizică vor rămâne măsuri esențiale pentru a ține virusul sub control până la atingerea unor niveluri ridicate de acoperire vaccinală.

În ceea ce privește ridicarea restricțiilor, trebuie să tragem învățăminte din 2020 și să evităm costurile suplimentare ale restricțiilor de tip oprire-pornire. Toate etapele în vederea redeschiderii trebuie să fie sustenabile, să inspire încrederea cetățenilor și să ofere o bază solidă pentru redresare. O etapă esențială este incubatorul HERA, care vizează în mod specific riscul ca variantele să conducă la o recrudescență a virusului și să limiteze impactul vaccinurilor .

Prezenta comunicare invită statele membre să adopte o abordare coordonată pentru a realiza redeschiderea în condiții de siguranță și stabilește etapele și instrumentele necesare pentru atingerea acestui obiectiv comun. Fiecare etapă în vederea redeschiderii va fi mai eficace și mai convingătoare dacă va fi adoptată ca parte a unei abordări la nivelul UE a redeschiderii în condiții de siguranță și sustenabilitate, care să promoveze obiectivul de ridicare a restricțiilor în cadrul unui set comun de măsuri bazate pe o înțelegere clară a modului în care se poate asigura și menține o eliminare eficace a virusului. Redeschiderea va dura mai mult timp, va costa mai mult și va fi mai puțin sustenabilă dacă statele membre nu colaborează; în plus, prin coordonarea redeschiderii se asigură continuitatea pieței interne, care este legată în mod indisolubil de viața economică și socială a europenilor, precum și a celor care interacționează cu aceștia, indiferent dacă este vorba despre dimensiunea comercială și economică sau de mobilitate. Interdependența noastră înseamnă că, atât timp cât unele state membre aplică restricții, vor exista limitări în ceea ce privește gradul în care alte state membre pot realiza cu succes redeschiderea.

Activitatea noastră în cadrul UE trebuie să avanseze în ritmul în care se înregistrează progrese la nivel mondial. Angajamentul UE față de deschidere va impulsiona abordarea sa de a reconstrui treptat societăți și economii deschise. Numai o abordare mondială poate oferi o soluție la această provocare mondială, iar soluțiile comune la nivel mondial reprezintă cea mai bună modalitate de a asigura o redresare sustenabilă.

2 COOPERAREA ÎN VEDEREA REDESCHIDERII

Situația epidemiologică variază în cadrul UE și de la un stat membru la altul, la fel și măsurile luate pentru a limita răspândirea virusului. Însă una dintre lecțiile învățate până în prezent este că interdependența noastră înseamnă că impunerea de restricții într-o parte a UE are implicații pentru toți. Ne putem aștepta ca același lucru să fie valabil și în ceea ce privește relaxarea acestor restricții. Prin urmare, este necesară o abordare comună care să ghideze acțiunea în întreaga UE.

Diferitele restricții aplicate de guvernele statelor membre – în ceea ce privește circulația și călătoriile, întâlnirile cu prietenii și familia, școlile și universitățile, magazinele, spațiile culturale, restaurantele și barurile – au avut un rol esențial în ținerea sub control a virusului. Alegerile privind calendarul și combinația acestor restricții au reprezentat o reacție la prevalența virusului și au avut un impact asupra acestei prevalențe. Experiența din ultimul an a demonstrat avantajele unei gestionări proactive a situației, în loc să se reacționeze la o situație care se agravează și conduce la pierderea controlului. Același lucru este valabil și pentru evaluarea treptată a impactului vaccinării asupra întreruperii lanțurilor de transmitere și a reducerii numărului de infecții. Astfel, un proces decizional bazat pe dovezi și pe indicatori epidemiologici solizi va fi esențial pentru a realiza deschiderea la momentul potrivit – și anume atunci când virusul va fi ținut sub control într-o măsură suficientă pentru a permite relaxarea și pentru a evita restricții care să dureze mai mult decât este necesar.

Centrul European de Prevenire și Control al Bolilor (ECDC) stabilește astăzi un cadru menit să ajute statele membre să ia astfel de decizii. Abordarea ar defini niveluri care să reflecte situația epidemiologică din fiecare stat membru și ar permite simulări care să ilustreze marja de manevră de care dispune fiecare stat membru pentru a relaxa măsurile de răspuns fără a risca o inversare a răspândirii virusului. Existența unor praguri epidemiologice orientative clare va contribui la coordonare, previzibilitate și transparență. O bază științifică mai clară va ajuta la înțelegerea și gestionarea legăturii dintre ridicarea măsurilor și impactul asupra incidenței și a mortalității COVID-19 pe măsură ce vaccinarea se accelerează. Un instrument digital interactiv dezvoltat de ECDC va fi operațional în luna aprilie și va putea fi utilizat de statele membre . Diferite state membre vor continua să facă alegeri diferite cu privire la restricțiile care trebuie aplicate și ridicate în momente diferite: cadrul convenit va ajuta statele membre să stabilească prioritatea acestor alegeri, oferind o înțelegere comună a impactului probabil.